**Jegyzőkönyv**

**Készült:** Zalaszentgrót Város Önkormányzata Képviselő-testületének 2019. június 27-én 1600 órai kezdettel tartott rendes, nyilvános üléséről

**Helye:** Városháza, Deák Ferenc terem

Zalaszentgrót, Dózsa Gy. u. 1.

**Jelen vannak:** Baracskai József polgármester

Balogh Gábor alpolgármester

Gelencsér István képviselő

Dr. Tihanyi Ottó képviselő

Kovács László képviselő

Mazzag Zoltán képviselő

Vári Mária képviselő

Veress János képviselő

Dr. Simon Beáta jegyző

Dr. Dézsenyi Veronika aljegyző

Dr. Gondos István jogi szakreferens

Ujvári Éva pénzügyi osztályvezető

Dr. Horváth István r. ezredes

Lágler Róbert r. alezredes

Molnár Szilveszterné óvodavezető

Lakosság részéről 5 fő

**Igazolatlan távol marad**: Takács Tibor képviselő

**Jegyzőkönyvvezető:** Saska Zsuzsanna

**Baracskai József:** Nagy tisztelettel köszöntöm a megjelenteket.Megállapítom, hogy a képviselő-testület 8 tagja jelen van, így határozatképes. Kérem, aki egyetért a napirendi tárgysor tárgyalásával, szavazzon.

*A Képviselő-testület 8 igen szavazattal egyhangúlag elfogadta a napirendi javaslatot.*

**Napirendi pontok:**

1. Lejárt határidejű határozatok végrehajtása

Előadó: Baracskai József polgármester

1. Beszámoló a Zalaszentgróti Rendőrőrs 2018. évi tevékenységéről

Előadó: Baracskai József

Tárgyalja: Gazdasági és Városfejlesztési Bizottság

1. A Képviselő-testület 2019. II. félévi munkatervének elfogadása

Előadó: Baracskai József polgármester

Tárgyalja: Pénzügyi és Ügyrendi Bizottság

Gazdasági és Városfejlesztési Bizottság

Humán Ügyek Bizottsága

Szociális Bizottság

1. Döntés óvodavezetői pályázatról

Előadó: Baracskai József polgármester

Tárgyalja: Humán Ügyek Bizottsága

1. Csatlakozás az Európai Mobilitási Hét rendezvényhez

Előadó: Baracskai József polgármester

Tárgyalja: Gazdasági és Városfejlesztési Bizottság

1. Közétkeztetési vállalkozási szerződés módosítása

Előadó: Baracskai József polgármester

Tárgyalja: Pénzügyi és Ügyrendi Bizottság

1. Döntés a Zalaszentgróti Városi Futball Club támogatásáról

Előadó: Baracskai József polgármester

Tárgyalja: Pénzügyi és Ügyrendi Bizottság

Humán Ügyek Bizottsága

1. Döntés letermelt faállomány értékesítéséről

Előadó: Baracskai József polgármester

Tárgyalja: Gazdasági és Városfejlesztési Bizottság

1. Döntés a településrendezési terv módosítása véleményezési szakaszának lezárásáról

Előadó: Baracskai József polgármester

Tárgyalja: Gazdasági és Városfejlesztési Bizottság

1. Egyebek
2. Kérdések, interpellációk

**1. sz. napirendi pont**

**Lejárt határidejű határozatok végrehajtása**

*A napirendhez tartozó előterjesztés a jegyzőkönyv mellékletét képezi*

**Baracskai József**: A lejárt határidejű határozatok végrehajtása határidőben megtörtént.

A márciusi ülésen döntöttünk a társasházi lakás homlokzat felújítására benyújtott támogatásról, a Szent István tér melletti társasház. Nagyobb volt a lendület mint a bürokrácia, jelenleg a hitel felvétel fázisában tartanak.

**Gelencsér István**: A parkfenntartásra kiírt pályázatról szeretném a tájékoztatását kérni, esetleg az egyebekbe beszéljünk róla.

**Baracskai József**: Az egyebek napirendi pontban tájékoztatom a képviselőket.

Kérdezem, hogy van-e még valakinek hozzászólása a napirendi ponttal kapcsolatban.

*A napirendi ponttal kapcsolatban további javaslat, hozzászólás nem hangzik el.*

Kérem, aki egyetért a lejárt határidejű határozat végrehajtásáról szóló beszámoló elfogadásával, szavazzon.

*A képviselő-testület 8 igen szavazattal egyhangúlag elfogadta a lejárt határidejű határozatokról szóló beszámolót.*

**2. sz. napirendi pont**

**Beszámoló a Zalaszentgróti Rendőrőrs 2018. évi tevékenységéről**

*A napirendhez tartozó előterjesztés a jegyzőkönyv mellékletét képezi*

**Baracskai József:** Tisztelettel köszöntöm Dr. Horváth István r. ezredes urat a keszthelyi Rendőrkapitányság vezetőjét és Lágler Róbert r. alezredes urat a zalaszentgróti Rendőrőrs vezetőjét. A Gazdasági és Városfejlesztési Bizottság megtárgyalta, elfogadásra javasolta a képviselő-testület részére. Ahogy az anyagból kiderült a szubjektív biztonsági érzetünk olyan itt a környéken, hogy csak köszöni tudjuk az Önök munkáját.

**Dr. Horváth István**: A városban történteken kívül illik elmondani, a mi közel kétszáz fős kollektívánk mit tett a közel hetvenezer ember biztonságáért, amiért felelünk. A keszthelyi rendőrkapitányság két járást felügyel a Keszthelyit és a Zalaszentgrótit. A szakmai szolgálati tapasztalataink az elmúlt fél évtizedben javuló tendenciát mutat, ugyanakkor van néhány olyan jelenség amely a jövőről kezd szólni. A bűnözés is mint a társadalom átalakuló félben van, a kedvező tapasztalatok annak ellenére valósak, az itteni bűncselekmény növekedés a trendeket és a tényeket nem befolyásolja. A klasszikus vagyonelleni bűncselekmény száma jelentősen csökken, ami a lopásokat illeti mintegy 1200 volt a két járásban tíz évvel ezelőtt, 2018 év tekintetében 400 alá süllyedt. Jelentős sikereket értünk el a lakásbetörések visszaszorításában, a vagyonelleni támadássorozat átalakuló félben van. Ezek csökkenése mellett folyamatosan növekednek a csalások, ezek a számítástechnikai eszközök útján elkövetett csalások. Nagyon extrém csalásokkal is találkoztunk, a pitiáner csalások átalakulnak több százezressé.

A polgártársaink nem nagyon ismerik és nem nagyon tudják, hogy az internetes rendszerbe be kell tartani a biztonsági feltételeket. A következő nagy csomag amivel foglalkozni kell, hogy brutális mértékben kezd eldurvulni a közlekedési szabálysértések száma. A közlekedés körében elkövetett bűncselekményeket a szakmai protokoll szerint nem kezelünk kiemeltnek, de ittas vezetések közlekedésbiztonság elleni büntettek folyamatosan növekednek és problémát okoznak. Ezt szintén társadalmi összefogással lehet megoldani. Az a szakmai véleményem hogy a polgárbarát rendőrséget át kell alakítani ebben a kérdéskörben nem foglalkozva az állampolgári hisztivel, jóval keményebben kellene fellépni. Nem vált be, hogy előre megmondjuk hol mérünk sebességet, a polgárok tömegei nem foglalkoznak azzal, hogy hol parkolnak mit csinálnak a közlekedésben. Szintén egy neuralgikus pontja Magyarországon a nagyvárosokban abszolút a kábítószer kérdése egy macska-egér harc ahol a bűnüldöző hatóságoknak meg van a feladata a kínálati oldal csökkentésében és visszaszorításában.

A társadalomnak, pedagógusoknak, szülőknek pedig a keresleti oldal visszaszorításában. Nem tudok sok sikerről beszámolni, ez szintén egy kiterjedt társadalmi probléma, amely érinti a mélyszegénységben élőktől kezdve a nagyon jól szituált családok gyermekeit. Ezeket a tapasztalatokat három kosárba rendezve, nagyon fontosnak tartom, hogy fel tudjuk ismerni, vagy azonosítani azokat a lehetőségeket, amelyek bűnmegelőzési jellegűek. Összeségében mindenhol jelentősen csökken a bűncselekmények száma, ugyanakkor ezeknek a 10%-át meg lehetne előzni egyetlen fillér nélkül, pusztán odafigyeléssel. Minden fórumon felmerül a migráció kérdése, Zala megyében ez nem olyan feladat, mint a déli határmenti településeken, ahol mindennapos veszélyt jelent. A Keszthelyi kapitányság állománya az előző évekhez képest 2018 évben nagyon kevés alkalommal teljesített szolgálatot a határon. Az embereink tudják a feladatukat és a rendelkezésünkre álló humán és technikai erőforrások a feladataink elvégzéséhez elegendőek.

**Lágler Róbert**: A kiemelt bűncselekmények vonatkozásában lakásbetörés 2018 évben három alkalommal történt, ez befolyásolja legjobban az állampolgárok szubjektív biztonsági érzetét, valamint a közrendben elkövetett bűncselekmények. Zalaszentgróton kiemelt feladatunk volt, a korábbi években elkövetett garázdaságok számát csökkenteni, ezért minden hétvégén kiemelten kezeltük a szórakozó helyek és környékének ellenőrzését. Nagyon fontosnak tartom a bűnmegelőzést, továbbra is folytatjuk a 65 év feletti állampolgároknak a személyesen történő felkeresését, hogy ne váljanak áldozattá, 2018-2019-ben időskorú sérelmére nem követtek el bűncselekményt. A kiemelt bűncselekmények vonatkozásában a lopások szám 22, nagyon sok olyan esemény történt, amit az állampolgárok nagyobb odafigyeléssel megelőzhettek volna. Bízom benne, hogy a figyelemfelhívással ezt a számot is tudjuk csökkenteni. Továbbá fontos a kiskorúak, a középiskolások megszólítása kábítószer, egyéb bűncselekmény vonatkozásában, hogy ne váljanak áldozattá. A bűnüldözési kollégákkal rendszeresen tartanak az iskolákban figyelemfelhívó előadást, továbbá az önkormányzatnál a KEF fórum keretében is felmerült a kábítószer gyanúja az iskolában, amit sikerült tisztázni, ennek is sikerült elejét venni. A közlekedési vonalon nagy mértékbe nőt a sérüléses balesetek száma, mindenhol a rendőr nem tud ott lenni. Nagyon fontosnak tartanám, hogy figyeljük oda egymásra, notórius pont a Batthyány utca, a Penny környéke. Tudomásom szerint várható ezeken a helyeken fejlesztés, gyalogátkelő. Csütörtökönként piacnapon vannak parkolási és gyalogosforgalmi problémák, ezeket rendszeres jelleggel próbáljuk kezelni. Az őrs személyi állománya 2019 évben egy fővel csökkent, de augusztusban sor kerül a pótlására, így a létszámhelyzetünk az állománytáblának megfelelően teljes, továbbá a gépjármű parkunk is teljes és nincs akadálya, hogy megfeleljünk az állampolgárok elvárásainak.

**Baracskai József**: Kiemelkedően jó kapcsolat van a város vezetése és a rendőrőrs, rendőrkapitányság között. Többször tartottunk alezredes úrral és alpolgármester úrral bejárást a városban, főleg az állampolgári visszajelzések a közlekedéssel kapcsolatos kérdések során. Táblakihelyezések, levételek, nagyon sok igény jelentkezett utcák egyirányúsítására, ami nem egyszerű. Kérdésem, hogy az általános iskolában üzemelő műfüves pálya, amit nem mi kezelünk és kiteszünk a kerítésre, hogy este tíz óra után tilos bemenni, ezt a rendőrség ellenőrizheti? Nyáron az ablakok nyitva vannak és az iskola udvaron hangoskodnak, ilyen esetben az ellenőrzés joga a rendőrségé, polgárőrségé vagy a tankerületé?

**Dr. Horváth István:** A szabálysértés nyilván a mi hatáskörünk. Egy nagyon jelentős társadalmi és ökológiai átalakuláson megyünk át, meg kell tanulni a meleg és a vele járó összes körülmény kezelését. A zajongás kérdésével naponta szembesülünk a Balaton parton, a helyiek szeretik ha a turista ott költi el a pénzét, de az ezzel járó zajt nem szeretik. Van az önkormányzatnak egy erre vonatkozó rendelete a közösségi együttélés szabályairól, de az emberek nem nagyon törődnek egymással. Egy borzasztó nagy kérdés, hogy egy közösség rendőr nélkül képes-e az együttélését emberi módon megszervezni. A szabálysértési jogban van egy olyan klauzula, hogy aki indokolatlanul zajt kelt, az szabálysértést követ el, de ezt néha nem tudjuk értelmezni.

A pálya használata miatti zajjal kapcsolatban, ha jelentik a zajt a rendőrség intézkedni fog, mint ahogy családi, illetve közösségi rendezvényeknél feljelentés esetében.

**Baracskai József**: Egyetértek, egy társadalmi konszenzusnak kell lenni egy ekkora városban. Főleg a közéleti szereplőknek, a pedagógusoknak mondom, hogy le kell ülni, mert nagy hullámokat vet. A vasárnapi fűnyírási tilalomnak van aki örül, van aki nem, de ez a mi feladatunk és az illegális hulladéklerakást már nem is említem. Új gyalogátkelő helyeket tervezünk a 410 milliós kerékpár út pályázat terhére a Pennynél, a Z&D-nél, itt pár éve történt egy halálos baleset. Az általános iskolánál a parkolási morált tudnám említeni. Nagyon helyesnek tartom, hogy a kormány az illegális hulladéklerakást bűncselekménnyé akarja minősíteni. Folyamatosan milliókat költünk az illegális lerakók felszámolására, most nyertünk 2 millió forintot erre, egy részét meg tudtuk oldani, de folyamatosan újra termelődik. Az önkormányzatnak nincs eszköz a meggátolására, vadkamera rendszerrel figyeljük, és kérdéses, ha elkapjuk az elkövetőt mit tudunk vele kezdeni.

**Dr. Horváth István**: Természetkárosítás kérdéskörében bűncselekménynek számít, főleg ha veszélyes anyagokat tartalmaz. Minden közösségnek be kell tartani a hulladékgazdálkodási rendjét. Sok-sok ember részéről van egy tudatlan hozzáállás, sok nyomozást folytatunk ebben a kérdéskörben, nagyon apró lépésekben sem látszik fejlődés ebben az ügyben. Ha meglátok egy szelektív hulladékgyűjtő szigetet elszorul a szívem, mert a természetet a gyerekeinktől kaptuk kölcsön. Ilyen esetben is kérem hívjanak bennünket és kérjük a lakosság segítségét az illegális hulladéklerakás megelőzésére. Ősszel tervezünk egy közösségi együttélésről szóló fórumot önkormányzatok részére és a jó gyakorlatokat összevetjük. Az Önök rendelete is tartalmazza a közterületi szeszesital tilalmát, de ennek a jogi helyzete nem egyértelmű, mit csinálok 80 emberrel, aki sörösdobozzal sétál az utcán.

**Baracskai József**: Az önkormányzat részéről mindenképpen részt kívánunk venni, a polgárbarát rendőrségnek kicsit be kell keményíteni. Az önkormányzatnál is a jogszabálysértéseket valahogy máskép kellene utána járni. Köszönjük szépen és mindenképpen élünk ezzel a meghívással.

**Gelencsér István**: Egy nagyon részletes anyagot kaptunk az elmúlt év munkájáról, eddig az iskolával kapcsolatban nem találkoztunk negatív dolgokkal, amiről most lehetett hallani. Mindent meg kell tenni annak érdekében, hogy blokkoljuk és ne menjen tovább.

A részönkormányzat részéről is csak jó kapcsolatról tudok beszámolni a rendőrséggel, továbbra is kérem a segítségüket, vannak olyan rendezvények, amelyeket nélkülük nem tudjuk megtartani. Az őrs egy fiatal állománnyal működik, de kellő alapot szereztek és megfelelőképpen ellátják a feladatukat. Egyre többet hallani, hogy a rendőri állományból egyre többen szeretnének kilépni, az itteni létszámkérdéssel elégedettek vagyunk, a technikai állomány mozgásba van, ezért nem értjük a szakmaelhagyást. Van-e olyan rendőrségi beadvány ami nem nyomozással végződik, ezek mögött is rengeteg munka van.

**Dr. Horváth István**: A büntető eljárásijog elég széles palettát biztosít, hogy milyen módszerrel nyomozzunk az állampolgárok ügyében. A magyar feljelentési hajlandóság meglehetősen nagy, a megegyezésnek alacsony a szintje. Nem küldhetünk el senkit, mindenki tehet feljelentést még akkor is ha tudjuk, hogy elutasításra kerül, természetesen ez terhel bennünket. A feljelentések nagy része valamilyen bűnügyi eseményről számol be és ott nyomozást kell végrehajtani.

A rendőri elvándorlással kapcsolatban voltak hírek a médiákba, ebben a kérdéskörben nem vagyok kompetens. Kompetensek vagyunk abban, hogy olyan emberi légkört alakítunk ki, hogy példát mutatunk az embereinknek, a jogszerű járandóságaikról gondoskodunk. Felsőbb körökben elhangzott, hogy olyan kormányzati programok előkészítése zajlik, amely idejekorán ezt a folyamatot meg fogja változtatni.

**Kovács László**: El kell mondjam, hogy ez egy nagyon szép beszámoló, sokrétű mindenre kitér. Az is tolmácsolnom kell, hogy az önkormányzat és a rendőrőrs között elég jó a kapcsolat.

A beszámolóba látható, hogy a közúti balesetek emelkedtek Zalaszentgróton, lehetne oktatást tartani, van az a program „rendőr az iskolában” . Mi is jó néven vennénk, ha már májusban megkeresnék az iskolát a diákokat felkészíteni a nyári közlekedésre, ahogy Önök is említették Zalaszentgróton a közlekedési morál az annyira nem megfelelő. Ebbe kérem a segítségüket.

**Dr. Horváth István**: Hívjanak bennünket, de nekünk nem a diákokkal van problémánk, hanem az apukájukkal meg az anyukájukkal.

**Baracskai József**: Nagyon sok rendezvényen látom a rendőrségnek a munkatársait.

**Lágler Róbert**: Iskolarendőr van nálunk is. Ők osztályfőnöki órán ismertetik a közlekedési szabályokat. Gyermekek sérelmére történt balesetről nem tudok.

**Veress János**: Szeretném megköszönni a rendőrség munkáját, évről-évre a lomtalanítás időszakában szoktam kérni az őrs munkatársainak a fokozottabb rendőri jelenlétét. Ebben az időszakban idegenek jönnek, így mindenképpen indokolt a fokozott rendőri jelenlét. Két bekötőútja Zalaszentgrótnak, Zalaudvarnok, illetve Aranyod felől szükség lenne valamilyen közlekedést lassító táblára, ugyanis 100-120-al jönnek és nem is lassítanak. A legnagyobb gond, hogy nem csak személyautók, hanem nehézgépjárművek is nagy sebességgel közlekednek.

**Dr. Horváth István**: Minden településen elhangzik, nagyon erkölcstelen szintre süllyedt a közlekedési morál, így a rendelkezésünkre álló sebességmérőknek az alkalmazását tervbe vesszük. A helyiekhez fordulok, hogy ne villogtassanak, ha sebességmérőt látnak, mert lehet hogy annak villognak, aki majd el fogja gázolni a hozzátartozójukat. Felírtam ezt a két útszakaszt és mérni fogunk.

**Baracskai József:** A kerékpár út kialakításával a forgalomtechnikai eszköz meglesz majd, annak meg csak gratulálni tudok, aki a Szentlászlói úton 120-al közlekedik.

**Vári Mária**: Szeretném megerősíteni a helyi iskola és a rendőrség közötti jó viszonyt. Minden rendezvényen partnerre találunk, diáknap, pályaorientációs nap, az elmúlt tanévben sokszor láttuk a rendőröket az iskolánkban. Az biztos, hogy minden a fejben dől el, lehet a gyerekeket okítani, itt szükséges a szülőknek a jobban odafigyelése, hogy mit tehetnek meg az osztálytársaikkal. Természetesen erre a pedagógusoknak is oda kell figyelni.

Kérdezem, hogy van-e valakinek hozzászólása a napirendi ponttal kapcsolatban.

*A napirendi ponttal kapcsolatban javaslat, hozzászólás nem hangzik el.*

Kérem, aki egyetért a Zalaszentgróti Rendőrőrs 2018. évi tevékenységéről szóló beszámolóval, szavazzon.

*A képviselő-testület 8 igen szavazattal az alábbi határozatot hozta:*

**71/2019. (VI. 27.) számú képviselő-testületi határozat:**

Zalaszentgrót Város Önkormányzatának Képviselő-testülete a Zalaszentgrót Város közbiztonságának helyzetéről, a közbiztonság érdekében tett intézkedésekről és az azzal kapcsolatos feladatokról szóló, 2018. évre vonatkozó beszámoló jelentést az előterjesztés 1. számú melléklete szerinti tartalommal elfogadja.

A Képviselő-testület felkéri a jegyzőt, hogy a döntésről a Keszthelyi Rendőrkapitányság Zalaszentgróti Rendőrőrsének őrsparancsnokát a határozati kivonat két példányának megküldésével értesítse.

Határidő: 2019. július 5.

Felelős: Dr. Simon Beáta jegyző

**3.** **sz. napirendi pont**

**A Képviselő-testület 2019. II. félévi munkatervének elfogadása**

*A napirendhez tartozó előterjesztés a jegyzőkönyv mellékletét képezi*

**Baracskai József:** Minden bizottság megtárgyalta, elfogadásra javasolták a képviselő-testület részére. Augusztus hónapban nincs tervezett képviselő-testületi ülés.

Kérdezem, hogy van-e valakinek hozzászólása a napirendi ponttal kapcsolatban.

*A napirendi ponttal kapcsolatban javaslat, hozzászólás nem hangzik el.*

Kérem, aki egyetért a Képviselő-testület 2019. II. félévi munkatervének elfogadásával, szavazzon.

*A képviselő-testület 8 igen szavazattal egyhangúlag az alábbi határozatot hozta:*

**72/2019. (VI. 27.) számú képviselő-testületi határozat:**

Zalaszentgrót Város Önkormányzatának Képviselő-testülete a 2019. II. félévi munkatervét a mellékletben foglaltak szerint elfogadja.

A Képviselő-testület felkéri a polgármestert és a jegyzőt, hogy a munkatervben foglaltak végrehajtásáról gondoskodjanak.

**Határidő:** 2019. december 31.

**Felelős:** Baracskai József polgármester

Dr. Simon Beáta jegyző

**4. sz. napirendi pont**

**Döntés óvodavezetői pályázatról**

*A napirendhez tartozó előterjesztés a jegyzőkönyv mellékletét képezi*

**Baracskai József:** Nagy tisztelettel köszöntöm Molnár Szilveszterné óvodavezetőt és mint pályázót is egyben. A Humán Ügyek Bizottsága megtárgyalta, elfogadásra javasolta a képviselő-testület részére.

**Molnár Szilveszterné**: 2014-ben egy külső pályázóként kerültem az óvoda élére. Alaposan megismertem az intézmény belső folyamatait, a hierarchiát, a szervezeti kultúra szintjét. Ezekből az adatokból kiindulva írhattam meg a vezetői pályázatomat. Az elmúlt négy évben sok jelentős változás zajlott le az intézményben, akár a szabályzatok átdolgozásában, akár a belső pedagógiai munkában. Jelenleg is zajlik a bölcsőde kialakítása, ami elég nagy feladatot jelent számunkra. Valamint a minősítés tanfelügyeleti rendszere, ami új volt a számunkra, de dicséretesen megfeleltünk ennek. Ez egyedül nem sikerült volna, a kollégák támogatására munkájára szükség van, szeretném megköszönni a munkájukat. Ugyanitt szeretném megköszönni az önkormányzatnak a segítségét, a rendőröknek és minden segítő munkatársnak, továbbá a szülők együttműködését. Az új vezetői programban próbáltam beazonosítani azokat a kihívásokat melyek várnak az óvodában, bizony egy új generáció növekszik. Itt változnak a családoknak az igényeik az oktató-nevelő intézmények irányába. A tömegkommunikáció hatásait nem tudjuk figyelmen kívül hagyni már az óvodások szintjén sem. A mi óvodánkat érintik a nyugdíjba vonulások és ezzel egyidejűleg az új munkaerő alkalmazása is. A nevelőtestülettel, a munkatársakkal továbbra is egy a célunk és szeretnénk Zalaszentgróton egy jól működő modern óvodát működtetni együtt közösen. Ehhez kértem a bizottság támogatását és most kérem a képviselő-testület támogatását.

**Baracskai József**: Megköszönöm az óvoda egész kollektívájának a munkáját, az építkezés miatt egy kicsit nehezebb helyzetben vannak, de próbálnak ennek megfelelni. Nagyon nagy munka ezeknek a leszervezése, hogy a legmegfelelőbb legyen a bölcsődéseknek. Mindent meg tudtunk beszélni, valódi partnerség volt közöttünk, magam részéről támogatom az Ön pályázatát. Remélhetőleg minél hamarabb át tudjuk adni az új szárnyat, sőt még terveink is vannak, a Batthyány óvoda résznél a tornaszoba kialakítására is törekszünk. A Humán Ügyek Bizottsága megtárgyalta, elfogadásra javasolta a képviselő-testület részére.

**Gelencsér István**: Négy éve tettem fel a kérdést, hogy egy kis óvodából jött és egy nagy óvodába hogyan tudja a feladatát ellátni a meglévő színvonalon. Erre azt a választ kaptam Öntől, hogy lehet ez még jobb is, amit látunk mi ebből a munkából ez sikerült, ettől nagyobb elismerés nem kell.

**Baracskai József:** Kérdezem, hogy van-e valakinek hozzászólása a napirendi ponttal kapcsolatban.

*A napirendi ponttal kapcsolatban javaslat, hozzászólás nem hangzik el.*

Kérem, aki egyetért az óvodavezetői pályázatról szóló döntéssel, szavazzon.

*A képviselő-testület 7 igen, 1 nem szavazattal az alábbi határozatot hozta:*

**73/2019. (VI. 27.) számú képviselő-testületi határozat:**

Zalaszentgrót Város Önkormányzatának Képviselő-testülete a Zalaszentgróti Napköziotthonos Óvoda-Bölcsőde óvodavezetői álláshelyére kiírt pályázati eljárást érvényesnek és eredményesnek nyilvánítja és a Zalaszentgróti Napköziotthonos Óvoda – Bölcsőde óvodavezetői munkakörének ellátásával – 2019. augusztus 16. napjától 2024. augusztus 15. napjáig – Molnár Szilveszterné 8790, Zalaszentgrót, Kisfaludy S. u. 24. szám alatti lakost bízza meg.

Zalaszentgrót Város Önkormányzat Képviselő-testülete az óvodavezető bérét és egyéb járandóságait a közalkalmazottak jogállásáról szóló 1992. évi XXXIII. törvényben foglaltak szerinti mértékben állapítja meg.

A képviselő-testület felkéri a jegyzőt, hogy a határozati kivonat egy példányának megküldésével a pályázót értesítse, valamint tegye meg a szükséges intézkedéseket az óvodavezetői megbízással kapcsolatban.

Határidő: 2019. augusztus 15.

Felelős: Baracskai József polgármester

Dr. Simon Beáta jegyző

**5. sz. napirendi pont**

**Csatlakozás az Európai Mobilitási Hét rendezvényhez**

*A napirendhez tartozó előterjesztés a jegyzőkönyv mellékletét képezi*

**Baracskai József:** Az autómentes nap aktív résztvevője volt az óvoda, az iskola és a Konc Dezső iskola is. Az idei esztendőben is csatlakozni szeretnénk. A Gazdasági és Városfejlesztési Bizottság megtárgyalta, elfogadásra javasolta a képviselő-testület részére.

**Vári Mária:** Mindenképpen erről legyen egy megkeresés az intézmények felé, így a munkatervükbe bele tudják iktatni és fel tudjanak készülni.

**Kovács László**: Akkor ezt elég gyorsan kell intézni. Ez is arról szól, hogy a gyerekek hogyan közlekednek. Ha a gyermek megtanulja a közlekedést, akkor felnőtt korba jogkövető ember lesz.

A környezettudatosság útján Zalaszentgrót jó úton jár.

**Baracskai József**: A kolléganőimnek már több éves gyakorlatuk van a rendezvény szervezésében és nagyon jó hangulatban telik.

Kérdezem, hogy van-e még valakinek hozzászólása a napirendi ponttal kapcsolatban.

*A napirendi ponttal kapcsolatban további javaslat, hozzászólás nem hangzik el.*

Kérem, aki egyetért az Európai Mobilitási Hét rendezvényhez való csatlakozással, szavazzon.

*A képviselő-testület 8 igen szavazattal egyhangúlag az alábbi határozatot hozta:*

**74/2019. (VI. 27.) számú képviselő-testületi határozat:**

Zalaszentgrót Város Önkormányzatának Képviselő-testülete egyetértését adja az Európai Mobilitási Hét kampány keretében megvalósuló Autómentes Nap megszervezéséhez 2019. szeptember 19. napján.

A Képviselő-testület felhatalmazza a polgármestert az Európai Mobilitás Hét 2019. évi Kartájának aláírására, Zalaszentgrót Város Önkormányzatának a programsorozatra történő regisztrálására, valamint a rendezvény megszerzésével kapcsolatos valamennyi intézkedés megtételére.

A Képviselő-testület felkéri a jegyzőt, hogy az aláírt Karta egy példányát az Innovációs és Technológiai Minisztérium Gépjármű-közlekedési és Vasúti Szabályozási Főosztálya részére megküldje.

Határidő: Karta megküldésére, regisztrálásra – 2019. június 30.;

Autómentes Nap szervezésére – 2019. szeptember 19.

Felelős: Baracskai József polgármester

Dr. Simon Beáta jegyző

**6. sz. napirendi pont**

**Közétkeztetési vállalkozási szerződés módosítása**

*A napirendhez tartozó előterjesztés a jegyzőkönyv mellékletét képezi*

**Baracskai József:** A Pénzügyi és Ügyrendi Bizottság megtárgyalta, elfogadásra javasolta a képviselő-testület részére. A szolgáltató kérelmezte, hogy az inflációnak megfelelő összeggel emeljük a támogatási összegét. Az előterjesztés tartalmazza a nyersanyag ár és a rezsidíjra vonatkozó változásokat. Ki kell emelni, hogy a szolgáltató a gimnazista tanulók részére külön menüt állított össze a kérésükre, továbbá folyamatos fejlesztések történnek. Tervezik a felső tagozat számára a plusz menü szolgáltatást. Az étkezési szokásaink is megváltoztak, áttérünk az egészséges életmódra, támogatom a szerződés módosítását.

**Kovács László**: A Vásártér Bt. szerződése tartalmazta az inflációt követő támogatás növelését, ennek megfelelő mértékű növelést szeretne foganatosítani.

**Veress János**: A Vásátér Bt. szolgáltatásában az elmúlt időszakban volt egy hullámvölgy, amikor panaszok érkeztek a nem teljesen megfelelő minőségre. Ezt a szolgáltató felé jeleztük és orvosolták a problémát. Támogatom a kérését, hogy továbbra is ezt a minőséget tudja biztosítani.

**Vári Mária:** A tanévzárón megkapták a felsős tanulók a Vásártér Bt-nek a megkeresését. Aki a C menüre tart igényt, azt javaslom a kedves szülőknek a tanévnyitó ünnepségre hozzák vissza ezeket.

**Baracskai József:** Kérdezem, hogy van-e még valakinek hozzászólása a napirendi ponttal kapcsolatban.

*A napirendi ponttal kapcsolatban további javaslat, hozzászólás nem hangzik el.*

Kérem, aki egyetért a közétkeztetési vállalkozási szerződés módosításával, szavazzon.

*A képviselő-testület 8 igen szavazattal egyhangúlag az alábbi határozatot hozta:*

**75/2019. (VI. 27.) számú képviselő-testületi határozat:**

Zalaszentgrót Város Önkormányzatának Képviselő-testülete úgy dönt, hogy a VÁSÁRTÉR Kereskedelmi és Vendéglátó Betéti Társaság vállalkozóval a „Zalaszentgrót Város Önkormányzatának közigazgatási területén működő oktatási-, nevelési és szociális intézmények közétkeztetésének folyamatos biztosítása tárgyában” 2015. június 11. napján megkötött és többszörösen módosított vállalkozási szerződést az előterjesztés 3. számú melléklete szerinti tartalommal módosítja.

A Képviselő-testület felhatalmazza Baracskai József polgármestert a szerződésmódosítás aláírására.

**Határidő:** 2019. június 30.

**Felelős:** Baracskai József polgármester

**7. sz. napirendi pont**

**Döntés a Zalaszentgróti Városi Futball Club támogatásáról**

*A napirendhez tartozó előterjesztés a jegyzőkönyv mellékletét képezi*

**Baracskai József:** A Pénzügyi és Ügyrendi Bizottság megtárgyalta, jelen volt a Club egyik elnökségi tagja és olyan megkereséssel fordult felénk, hogy sajnos a Clubnak a működése veszélybe került, mivel a Magyar Labdarugó Szövetségtől 2018-2019 évi utánpótlás nevelési TAOS pályázatra nem érkezett meg az 1 millió forint támogatás. Ígéretet kaptak annak utalására, ami azonban a mai napig nem történt meg. Ezen kívül nemvárt kiadásként jelentkezett az öntözőberendezéshez egy tűzivíz tározó kialakítása, továbbá a fűnyíró motorjának a cseréjére is sor került. Tudni kell hogy a városi sporttelep működtetését a Club végzi, fűnyírás, öntözőrendszer működtetése. Köszönet az elnökségnek, amellett hogy jó eredmények születtek a bajnokságban egy nagyon jó utánpótlás-nevelés folyik és az egész objektumot jó gazda módjára kezelik. A bizottság javasolta a támogatás elfogadását, kérem a képviselő-testület támogatását.

**Dr. Tihanyi Ottó**: A Humán Ügyek Bizottsága is megtárgyalta, elfogadásra javasolta a képviselő-testület részére. Itt a lehetőség, hogy gratuláljak a csapatoknak a bajnokságban elért helyezésekért. Természetesen nem azért szavazzuk meg a támogatás, mert jól játszottak, hanem azért, mert indokoltan kérik. Kiemelném, hogy a kilenc év alatt nem voltunk mindig megelégedve a gazdálkodásukkal, most viszont nagyon meg vagyunk elégedve. További sikereket és kitartást kívánok a jövőben.

**Veress János**: A nem várt kiadások miatt az őszi szezont nem is tudná megkezdeni a csapat, így indokolt a kérés. Egyetértek Dr. Tihanyi Ottó képviselő úrral, hogy a játékosok mindent megtesznek és láttuk honnan jöttek föl, ami nem kis teljesítmény.

**Baracskai József:** Kérdezem, hogy van-e még valakinek hozzászólása a napirendi ponttal kapcsolatban.

*A napirendi ponttal kapcsolatban további javaslat, hozzászólás nem hangzik el.*

Kérem, aki egyetért a Zalaszentgróti Városi Futball Club támogatásáról szóló döntéssel, szavazzon.

*A képviselő-testület 8 igen szavazattal az alábbi határozatot hozta:*

**76/2019. (VI. 27.) számú képviselő-testületi határozat:**

Zalaszentgrót Város Önkormányzatának Képviselő-testülete úgy dönt, hogy a Zalaszentgróti Városi Futball Club (8790, Zalaszentgrót Imre u. 16.) részére az utánpótlás nevelés utaztatási költségeinek és egyéb kiadásainak fedezésére 1.500.000 Ft, azaz egymillió-ötszázezer forint támogatást biztosít Zalaszentgrót Város Önkormányzata 2019. évi költségvetésének működési tartaléka terhére.

A Képviselő-testület felhatalmazza a polgármestert a támogatási megállapodás aláírására és felkéri a jegyzőt a szükséges intézkedések megtételére.

Határidő: 2019. június 30.

Felelős: Baracskai József polgármester

Dr. Simon Beáta jegyző

**8. sz. napirendi pont**

**Döntés letermelt faállomány értékesítéséről**

*A napirendhez tartozó előterjesztés a jegyzőkönyv mellékletét képezi*

**Baracskai József:** Zalaszentgrót Város Önkormányzata a márciusi ülésén döntött arról, hogy szociális tüzelő segélyt rászorulók részére a saját letermelt faállományából kívánja biztosítani a téli időszakra. A tüzelősegélyként kiosztani kívánt 100 m3 mennyiségen felül letermelt 12 m3 mennyiségű faállományt - jelen formájában 201 db 3 m hosszúságú akácoszlopot – 1800,- Ft/db induló áron, nyilvános pályázati eljárás keretében értékesíti.

**Gelencsér István**: Van egy restanciánk a hídnak a rendbetétele, esetleg ebből nem lehetne-e megvalósítani, vagy nem éri el a megfelelő vastagságot.

**Balogh Gábor**: Ezen a területen nem volt olyan vastagságú és hosszúságú fa, ami megfelelt volna a híd rendbetételére. A másik terület, ami a jövőben letermelésre kerül, ott van olyan, de még nem történt egyeztetés a vállalkozóval a letermelésre.

**Baracskai József:** A határozati javaslatot módosítanám, hogy bruttó 1.800,-Ft/ db. Kérdezem, hogy van-e valakinek hozzászólása a napirendi ponttal kapcsolatban.

*A napirendi ponttal kapcsolatban javaslat, hozzászólás nem hangzik el.*

Kérem, aki egyetért a letermelt faállomány értékesítéséről szóló döntéssel, szavazzon.

*A képviselő-testület 8 igen szavazattal egyhangúlag az alábbi határozatot hozta:*

**77/2019. (VI. 27.) számú képviselő-testületi határozat:**

Zalaszentgrót Város Önkormányzatának Képviselő-testülete úgy dönt, hogy a Zalaszentgrót 21346 és 21347 hrsz.-ú területekről a tüzelősegélyként kiosztani kívánt 100 m3 mennyiségen felül letermelt 12 m3 mennyiségű faállományt - jelen formájában 201 db 3 m hosszúságú akácoszlopot – bruttó 1800,- Ft/db induló áron, nyilvános pályázati eljárás keretében értékesíti.

A Képviselő-testület az felhatalmazza a polgármestert a pályázati eljárás lefolytatására és eredményes pályázat esetén az adásvételi szerződés aláírására.

Határidő: 2019. július 31.

Felelős: Baracskai József polgármester

Dr. Simon Beáta jegyző

**9. sz. napirendi pont**

**Döntés a településrendezési terv módosítása véleményezési szakaszának lezárásáról**

*A napirendhez tartozó előterjesztés a jegyzőkönyv mellékletét képezi*

**Baracskai József:** Nagy tisztelettel köszöntöm a lakosság részéről megjelenteket. Engedjék meg, hogy kicsit összefoglaljam a településrendezési tervet. Nagyon nagy feladat egy településrendezési tervnek az összeállítása, egyben egy nagyon szép feladat is, 2013-ban amikor elkezdték kicsit jobban beleláttam. Ez tíz évre szól, a módosításai egy hosszabb távú folyamat és mindig pénzbe kerül. Az övezetek meghatározása, hogy milyen tetőszín lehet, milyen beépítési arány, a külterületek-belterületek aránya, külterületen is esetleg van lakóövezet. A 2014-es évben elfogadásra került a rendezési terv, amikor több egyeztetésre került sor nemcsak a hatóságokkal, hanem a lakossággal is, ezek megtörténtek. A következő módosítási szándékot 2017-ben jelezték, hogy egy ásványvíz palackozó épülne Zalaszentgróton, Kisszentgrót határába. Fúrtak egy kutat és a rendezési terv módosítása szükséges, ez több mint 1 millió forintba kerül. Az adott vállalkozó is hozzájárult ennek a módosításnak az elkezdéséhez. 2018. június 28-án döntött a képviselő-testület a rendezési terv módosításáról, melyet egyhangúlag hozzászólás nélkül elfogadott. 2018. december 10-én megtörtént a lakossági fórum. A Szentgróti Hírekben, honlapon, hirdetőtáblán meghirdettük, 2018. november 15-én megindult 18 államigazgatási szerv előzetes véleményének bekérése alapján. 2019. január 4-én érkezett be az utolsó államigazgatási szerv vélemény, 2019. március elején elkészült a települési rendezési terv módosítás. Következik a véleményezési szakasz, 2019. március 11-én megindult a rendezési terv módosításának véleményezése 12 államigazgatási szervi részéről. Március 25-én véleményezés érdekében lakossági fórumot tartottunk, meghirdettük honlapon, Szentgróti Hírekben. 2019. június 27-i képviselő-testületi ülésen, a vélemények alapján a rendezési terv módosítás tervezetéről dönt a képviselő-testület.

Az előterjesztés tartalmazza a véleményeket, javaslat nem érkezett. Szóban, telefonon érkezett egy észrevétel Kisfaludy-Bartók B. utcából, akkor kértem az írásos észrevételt. Ez megtörtént a mai napon 91 lakós aláírásával nyomatékosítani szeretnék a kérésüket, hogy a lakóövezeti átsorolás a Kisfaludy-Bartók B. utcákba a közösségi zöldterületet ne érintse. Ez már határidőn túl van, de én úgy gondolom hogy akceptálni lehet a kérésüket. Kiemelt fontosságú nekünk a Kisfaludy és a Bartók B. utcák lakosainak az életkörülményei. Kezdődött az adósságkonszolidációba megoldott út szélesítéssel, a Kisfaludy utcának a hátsó vízelvezető árok kialakításával. Az elmúlt években egy aktív közösségi élet folyt a téren, azóta a gyerekek felnőttek, a kérésüket teljesítjük, ha a képviselő-testület megszavazza. Kérem a lakosokat, hogy a térnek találjuk ki közösen a funkcióját, ott a kerítés le van szakadva, de nyilván ezeket Önök látják, remélem ötleteik is vannak. Próbáljuk kitalálni mi legyen a további sorsa, hogy lehet szépíteni a teret. A zöldterületi besorolás semmilyen építkezést nem tett volna lehetővé, de nyilvánvalóan elfogadjuk az Önök véleményét. Ha nagy szavakat akarok mondani ez a demokrácia ünnepe, erről szól az önkormányzatiság, hogy a lakosság elmondja a véleményét meghallgatjuk és a képviselő-testület dönt. A határozati javaslatot módosítjuk a lakosság kérése szerint (felolvassa a módosított határozati javaslatot).

**Mazzag Zoltán**: Én mindenképpen támogatom ezt a módosító javaslatot, nemcsak régebben laktak ott fiatalok, most is laknak, Zalaszentgrót egyik legnagyobb közösségi tere. Mivel UNICEF gyerekbarát város vagyunk, úgy nem kell játszótereket megszüntetni, inkább újítsuk fel modernizáljuk, találjuk meg a funkcióját.

**Veress János**: Örvendek, hogy ez a módosító javaslat így a célját eléri, a képviselőknek mindenképpen az itt élő embereknek a mindennapjait kell szolgálni. A lakóközösség részére az egyik legnagyobb megmaradó érték.

**Gelencsér István**: Lakossági fórumon is annak örvendek, ha elmondják a véleményüket, hogy mi nem tetszik, mert mi képesek vagyunk elhinni, hogy jól dolgozunk. Az a baj hogy a problémákat csak háttúról halljuk meg, nem szemtől-szemben, remélem a továbbiakban is véleményt mondanak a munkánkról. Ezen a területen van egy épület, mellette terveztünk egy presszót, ennek megvannak a tervei. Ezeket egyeztessük, hogy a későbbiek során ne legyenek vitáink.

**Baracskai József**: Nem tudok ilyen tervekről, ez egy úszótelken van, ott nem lehet építkezni, de ezt nem jelezték felénk. A jelenlegi besorolás szerint akár módosítjuk, akár nem ott nem lehet építeni semmit, de utána nézünk.

**Kovács László**: Az én értelmezésemben akkor ez a lakosság kérésére változik, ezért megnyugtató a lakosság részére. Oda terveztünk egy ifjúsági edzőközpontot, erről valami hír.

**Baracskai József**: Három-négy éve adtuk be a pályázatot, még bármi lehet. A sportpark bőven elférne azon a területen, de ezt majd közösen megbeszéljük.

**Vári Mária**: A demokráciáról beszéltünk, így kell a lakosságnak felénk irányulni ennek van egy hivatalos menete és nem a közösségi médiában. Köszönjük a megkeresést.

**Baracskai József:** Kérdezem, hogy van-e még valakinek hozzászólása a napirendi ponttal kapcsolatban.

*A napirendi ponttal kapcsolatban további javaslat, hozzászólás nem hangzik el.*

Kérem, aki egyetért a településrendezési terv módosítása véleményezési szakaszának lezárásáról szóló módosított döntéssel, szavazzon.

*A képviselő-testület 8 igen szavazattal egyhangúlag az alábbi határozatot hozta:*

**78/2019. (VI. 27.) számú képviselő-testületi határozat:**

Zalaszentgrót Város Önkormányzatának Képviselő-testülete a Zalaszentgrót város településrendezési terveinek felülvizsgálatával kapcsolatos véleményezési eljárás lezárásaként a partnerségi egyeztetés keretében megtartott lakossági fórumon jelzett közlekedési- és közműterületeken elhelyezendő garázsépületek szabályozására vonatkozó igényt elfogadta. A Képviselő-testület a partnerségi véleményeztetés jogszabályban deklarált határidején túl, 2019. június 27-én írásban, a lakosság részéről benyújtott kérelemre figyelemmel, a Bartók Béla és Kisfaludy Sándor utca által lehatárolt 51/141 hrsz-ú zöldterület részleges felhasználásával tervezett kertvárosias lakóövezeti besorolás tervét nem valósítja meg.

Zalaszentgrót Város Önkormányzatának Képviselő-testülete a Zalaszentgrót város településrendezési terveinek felülvizsgálatával kapcsolatos véleményezési eljárás lezárásaként beérkezett véleményeket megtárgyalta és az azok elfogadásáról szóló, indoklást tartalmazó döntését az előterjesztés 1. számú melléklete szerint hozza meg.

A Képviselő-testület felhatalmazza Baracskai József polgármestert arra, hogy a határozat alapján elkészített és rendelkezésre álló dokumentációt végső szakmai véleményezés céljából az állami főépítészi hatáskörében eljáró megyei kormányhivatal részére megküldje.

**Határidő:** 2019. október 30.

**Felelős:** Baracskai József polgármester

**Egyebek**

**Baracskai József:** A júniusra tervezett szabadságomat a későbbiek során kívánom igénybe venni. Kiírásra került a közbeszerzés a parkfenntartásra, a temetőkre beérkezett egy ajánlat, egy három éves szerződést kötöttünk hétfőn kezdik a munkát és az adott vállalkozó lesz a felelős a temető kaszálásért. A város más közterületeire nem érkezett pályázat. Az elmúlt évben kiegészítésre került a Szentgrótért Kft. feladatainak a tevékenységi köre azzal, hogy parkfenntartást is vállalhat. Megnéztük az önkormányzatnak a gépparkját, a kft ügyvezetőjével tárgyaltunk, áttekintettük a feladatokat. Szükségünk van olyan emberre, aki szakmailag is megállja helyét erre a feladatra, a szervezésre. A májusi esőzések okoztak problémát, a volt vállalkozó nem végezte el azokat a feladatokat, amelyek itt maradtak júniusba, amikor lejárt a szerződése és azt tapasztaltuk, hogy mindenütt hatalmas a fű. Az önkormányzat dolgozói ezt elvégezték, folyamatosan dolgoznak a részönkormányzatok területén is. Ehhez a feladathoz szükséges egy megalapozott pénzügyi terv a kft. részéről, ami megállja a helyét. A következő ülésen a képviselő-testület elé kerül a napirend. Úgy látom, hogy az önkormányzat kft-je egy szakmai vezetés mellett el tudja látni ezt a feladatot inhausba beszerzésben, kedvezőbb áron és talán jobb minőségben. Várom a képviselők javaslatát, ötleteit.

Meghirdették az országos légi szúnyoggyérítést és 2013 óta az országos Katasztrófavédelmi Igazgatóság végzi ezt a feladatot. Mielőtt meghirdették ezt a programot már engedélyt kértem az ÁNTSZ-től egy légi szúnyoggyérítésre. A földi szúnyoggyérítéssel kapcsolatban is megkerestem a vállalkozót, itt is megvan az árajánlat. Tegnap volt a légi szúnyoggyérítés Zalaszentgrót egy részén, amire reflektáltunk, Zalaszentgrótnak nem 400 ha a belterülete, hanem 600 ha. Kértük, hogy a pótnapokon végezzék el a kimaradt részeket, Aranyod kivételével a többi részönkormányzatnál. A biztonság kedvéért szeretne egy határozati javaslatba betenni, hogy 1 millió forinttal az önkormányzat 2019. évi költségvetés általános működési tartalék terhére biztosítjuk a fedezetet szúnyoggyérítésre. A részönkormányzatokban a földi melegködös gyérítés sokkal többet ér, a légi a városias környezetbe hatásos. Fel szeretném hívni a lakosság figyelmét, hogy mi is sokat tudunk tenni, ha az esővízgyűjtőket nem fedjük le, a füvet nem hagyjuk megnőni, a bokrokat-sövényeket megfelelően kezeljük. A jövő évi költségvetés tervezésénél nagyobb figyelmet szeretnénk fordítani a biológiai gyérítésre, mert a légi az mégis csak egy rovarírtószer.

**Kovács László**: Csáford részéről az egyik kérdés az volt, hogy mikor kerül sor gyérítésre, megnyugtató, hogy elkülönítjük a fent említett összeget erre a célra, akkor 7-8 naponta végzünk ismétlődő írtást? Egy újabb esős időszak után ismét sok lesz a szúnyog. Kérdésem a parkfenntartással kapcsolatban, meghirdettük és még arra sem volt jelentkező. Most a Szentgrót Kft. fogja ezt átvenni, és minden erre vonatkozó előírásnak megfelelnek?

**Baracskai József**: A szúnyoggyérítésre vonatkozóan 1 millió forintot elkülönítünk, természetesen minden részönkormányzat jogosult ezen kívül szúnyoggyérítést megrendelni. Lehet 8 naponta permetezni, méreganyagot kibocsájtani, de a rendőrségi beszámolóban is elhangzott, hogy a földünket a gyerekeinktől kaptuk kölcsön, vigyázzunk rá. A lakosságnak kell eldönteni hogy 8 naponta kapjanak-e egy dózist, mégis csak egy kemikália.

**Dr. Simon Beáta**: A közbeszerzés lényegesen változott 2008-óta, a jelenlegi szabályozás uniós követelmények által kialakult szabályozás. A közbeszerzés összefoglaló tájékoztatóval indult, itt a potenciális és az ajánlatkérő által alkalmasnak minősített ajánlatevők megnevezése megtörtént, aki helyi szinten volt vállalkozó és még két vállalkozót kerestünk meg. A közbeszerzési feltételrendszert nem az önkormányzat határozza meg, hanem maga Kbt., itt a legjobb árértékarány minősítési szempont alapvető követelmény és nem lehet a legalacsonyabb ár szempontját kizárólagos értékelési szempontként érvényesíteni. A legjobb árértékarány esetében az ár egy súly számmal szerepel, azon kívül egyéb szakmai követelményeket lehet és kell meghatározni. Lehet pénzügyi követelményeket meghatározni, lehet műszaki követelményeket meghatározni, alapvetően mi a műszaki követelmények előírásával foglalkoztunk. Egyrészt a szakember mint értékelési szempont figyelembevételre került, de csak két részterület vonatkozásában. Az egyik ilyen szakember követelmény, hogy egy felsőfokú végzettségű kertészmérnökkel kell rendelkezni. Az alkalmassági feltételt biztosítására a Kbt. lehetőséget ad erőforrás, azaz kapacitást nyújtó szervezetbe vonásával. Nem kell alkalmazni, elég megbízási szerződést kötni, nyilatkozni kell, hogy rendelkezésre fog állni. A következő műszaki kapacitás feltételrendszere az pedig a géppark biztosítása. Részenként kértük meg, hiszen részenként lehet gépparkot biztosítani, két fűgyűjtős fűnyíró, és 2 fűkasza és lombvágót követeltünk meg. Ez a követelmény, hogy ezzel is csak rendelkezésre fog állni, bármilyen erőforrást lehet igénybe venni, ezek nem olyan feltételek, amelyeket nem lehet teljesíteni. Egyébként örvendek a kérdésnek, mert már visszahallottuk, hogy nem teljesíthető feltételek voltak. Mindenkinek felajánlottuk a szakmai segítséget, hiszen elektronikus közbeszerzési rendszer van, elektronikus felületen kell benyújtani minden nyilatkozatot, minden iratmintát azon a felületen kell kitölteni.

Ezt a temetőnél Takács Dávid egyéni vállalkozó nyerte el, ha számára megléphető volt ez az elektronikus közbeszerzési rendszer, akkor egy vállalkozói szférában sem volt lehetettlen.

A szakmai támogatást közbeszerzés szintjén mindenkinek felajánlottuk. A jelenlegi közbeszerzési szabályozás lehetővé teszi az erőforrás biztosító szervezet igénybevételét, ezzel jelentős segítsége van a rendszernek.

**Baracskai József**: Ez egy újabb kihívás a kft-ket úgyis tartalommal akartuk feltölteni.

**Dr. Simon Beáta**: Teljesítési biztosítékot kértünk, ezt pedig a három éves összeg 3%-a, a temetők esetében ez 680.000,-Ft óvadék összeg letételét jelentette, amelyet az egyéni vállalkozó készpénz befizetésével teljesített. A teljesítési kötbér az természetes, hogy egy önkormányzat kellően bebiztosítja a teljesítést és a jól teljesítést.

**Veress János**: Napi szinten érzékelem a szúnyogok okozta problémát, egyetértek a gyérítésre szánt tartalék képzésével. A földi melegködös gyérítés a leghatásosabb, ezt lakóterületen lehet megcsinálni, viszont a szúnyogok a zöldterületről jönnek be. Osszuk ketté az összeget a félét légi, a másik felét földi gyérítésre szánjuk.

**Baracskai József**: Felveszem a vállalkozóval a kapcsolatot és megbeszéljük.

Kérem, aki egyetért az 1 millió forint elkülönítéséhez szúnyoggyérítés céljából, kérem szavazzon.

A képviselő-testület 8 igen szavazattal az alábbi határozatot hozta:

**79/2019. (VI. 27.) számú képviselő-testületi határozat:**

Zalaszentgrót Város Önkormányzatának Képviselő-testülete egyetért azzal, hogy Zalaszentgrót város lakott területein szükség szerinti földi szúnyoggyérítésre kerüljön sor, melyre maximum bruttó 1 millió forint összegben az Önkormányzat 2019. évi költségvetésének általános működési tartaléka terhére biztosítja a fedezetet.

A Képviselő-testület felhatalmazza Baracskai József polgármestert a szúnyoggyérítési feladatok ellátásához szükséges intézkedések megtételére.

**Határidő:** 2019. július 31.

**Felelős:** Baracskai József polgármester

**Dr. Tihanyi Ottó:** Szeretnék visszatérni a műfüves pálya használatára, tegnap beszéltem a GESZ vezetővel, aki elmondta, hogy egy bérlő van aki meghatározott napon 9-10-ig bérli a műfüves pályát. Régen zárva volt a pálya, de ezt meg kellett szüntetni, mivel folyamatosan megbontották a kerítésdrótot és bementek, de ezt nem ellenőrzik. Itt éjjeli randalírozásokról van szó, nem lehet tudni hogy az udvaron vagy a műfüves pályán történik. Tisztázni kellene, hogy ki használja még a kulcsot mielőtt az ott lakók feljelentést tesznek.

**Baracskai József**: Az iskola vezetésével meg kell beszélni, többször eset szó az iskola udvar bezárásáról. Ezt nem javaslom mert ez valamilyen szinten a Katalin lakótelep játszótere. Esetleg kitenni egy táblát, hogy este 10 óra után ott tartózkodni tilos, de az annyit ér amennyit betartanak belőle. Erre valóban oda kell figyelni, valamilyen szinten meg kell oldani az ellenőrzését.

**Gelencsér István**: Egy korábbi javaslat alapján vásároltunk vadkamerákat, a részönkormányzatvezetőkkel beszéljük meg hova lenne célszerű kihelyezni ezeket. Lehet, hogy ezzel gátat szabunk az illegális hulladéklerakóknak.

Kérdések, interpellációk nem érkeztek, Baracskai József polgármester az ülés 1800 órakor bezárta.

Kmf.

Baracskai József Dr. Simon Beáta

polgármester jegyző